Malaysia Airlines betuig meegevoel met naasbestaandes - Maroela Media
“Malaysia Airlines betreur die feit dat ons moet aanneem dat MH370 in die suidelike Indiese Oseaan opgeëindig het,” het die lugredery in ŉ verklaring gesê. “Namens almal van ons by Malaysia Airlines en alle Maleisiërs, ons gebede gaan uit aan die al die geliefdes in die geweldige pynlike tyd. Ons weet daar is geen woorde wat ons of iemand anders kan sê wat julle pyn kan verlig nie.” Die lugredery het beloof dat die soektog na die vermiste vliegtuig sal voortgaan. Die lugredery het ook aangekondig dat indien die vliegtuig se wrak gevind word, naasbestaandes na die ligging vervoer sal word.
Najib Razak, eerste minister van Maleisië, het vroeër aangekondig dat die vermiste vliegtuig in die Indiese Oseaan neergestort het en dat almal aan boord oorlede is. “Verteenwoordigers van die vliegtuigongeluk-ondersoekspan in die Verenigde Koninkryk (AAIB) het my vanaand in kennis gestel dat Inmarsat, die Britse maatskappy wat satellietdata oor die vliegtuig verskaf het, verdere berekeninge gemaak het,” het Razak Maandag tydens ŉ perskonferensie gesê. “Op grond van die nuwe analise het Inmarsat en die AAIB bepaal dat vlug MH370 langs die suidelike korridor gevlieg het en die laaste posisie van die vliegtuig was in die middel van die Indiese Oseaan, wes van Perth.”
Volgens Razak is dit ŉ afgeleë ligging, ver van enige landingstroke. “Dit is daarom, met die grootste hartseer, dat ek julle in kennis moet stel dat vlug MH370 in die suidelike Indiese Oseaan neergestort het.” Hy het gesê ŉ perskonferensie is vir Dinsdag geskeduleer met verdere besonderhede.